b'\n_START_ARTICLE_\nKeijo Voutilainen\n_START_SECTION_\nPelaajaura\n_START_PARAGRAPH_\nKeijo Voutilainen edusti pelaajana Kuopion Palloseuraa, Lahden Pallo-Miehi\xc3\xa4, Lahden Reipasta ja Porvoon Akillesta. H\xc3\xa4n voitti KuPS:ssa mestaruuden 1956 ja 1958 sek\xc3\xa4 Reippaassa mestaruuden 1963 ja Suomen Cupin 1964. Peliuransa p\xc3\xa4\xc3\xa4tteeksi h\xc3\xa4n pelasi my\xc3\xb6s vuoden australialaisessa Hollandiassa. Voutilainen pelasi urallaan kaikkiaan 161 mestaruussarjan ottelua, joissa h\xc3\xa4n teki 29 maalia. Voutilainen esiintyi my\xc3\xb6s Suomen maajoukkueessa viidess\xc3\xa4 A- ja seitsem\xc3\xa4ss\xc3\xa4 B-maaottelussa.\n_START_SECTION_\nUra valmentajana\n_START_PARAGRAPH_\nPelaajauran j\xc3\xa4lkeen Voutilainen siirtyi valmentajaksi. H\xc3\xa4n valmensi muun muassa Kuusysi\xc3\xa4 vuosina 1980\xe2\x80\x931987 johdattaen sen mestaruuteen 1982, 1984 ja 1986 sek\xc3\xa4 cupin voittoon 1983 ja 1987.  H\xc3\xa4n on valmentanut my\xc3\xb6s Reipasta 1972\xe2\x80\x931976, Kopareita 1977\xe2\x80\x931979 ja 1988, Kuopion Palloseuraa 1993\xe2\x80\x931994 ja Finnairin Palloilijoita 1995\xe2\x80\x931996. Voutilaisen valmennuksessa Reipas voitti Suomen Cupin viisi kertaa per\xc3\xa4kk\xc3\xa4in vuosina 1972\xe2\x80\x931976._NEWLINE_Voutilainen valittiin vuoden jalkapallovalmentajaksi 1982 ja 1986._NEWLINE_Keijo \xe2\x80\x9dVelho\xe2\x80\x9d Voutilainen valmensi Kuusysiss\xc3\xa4 muun muassa Keith Armstrongia. Armstrong onkin sanonut, ett\xc3\xa4 Suomessa h\xc3\xa4neen on tehnyt valmentajista suurimman vaikutuksen juuri Voutilainen.'